## Rješenje o troškovima prisilnog udaljenja

### NN 87/2004 (28.6.2004.), Rješenje o troškovima prisilnog udaljenja

# MINISTARSTVO UNUTARNJIH POSLOVA

1657

Na
temelju članka 69. stavka 6. Pravilnika o putnim ispravama za strance, vizama,
graničnim propusnicama te o načinu postupanja prema strancima (»Narodne novine«
broj 202/03.), ministar unutarnjih poslova donosi

## RJEŠENJE

### O TROŠKOVIMA PRISILNOG UDALJENJA

I.

 Ovim Rješenjem utvrđuju se troškovi postupka
prisilnog udaljenja stranaca iz Republike Hrvatske te način njihovog obra­čuna
i naplate.

II.

Troškovi
prisilnog udaljenja su rashodi Prihvatnog centra za strance Ministarstva
unutarnjih poslova (u daljnjem tekstu: Centar), drugih ustrojstvenih jedinica
Ministarstva unutarnjih poslova u sjedištu (u daljnjem tekstu: Ministarstvo) i
policijskih uprava, koji nastanu tijekom prisilnog udaljenja.

III.

Troškovi prisilnog udaljenja koje provodi
Ministarstvo odnosno policijske uprave obračunavaju se kako slijedi:

|  |  |
| --- | --- |
| VRSTA VOZILA | % od litre goriva kn/km |
| Osobno vozilo | 80 % od litre goriva po km |
| Interventno vozilo | 150 % od litre goriva po km |
| Autobus | 200 % od litre goriva po km |
| Kombibus | 100 % od litre goriva po km |

if !supportEmptyParas endif

Trošak
putne karte (autobusne, zrakoplovne, željezničke i dr.) obračunava se prema
tržišnim cijenama usluga u Republici Hrvatskoj.

Sat policijskog službenika koji prisilno udaljava
odnosno prepraćuje stranca iznosi 33,00 kn.

Troškovi izrade putnih isprava potrebnih za izlazak
stranca iz zemlje obračunavaju se prema Rješenju o utvrđivanju cijene obrazaca
iz članka 85. stavka 1. Pravilnika o putnim ispravama za strance, vizama,
graničnim propusnicama te o načinu postupanja prema strancima (»Narodne novine«
broj 38/04) odnosno sukladno cijeni koju je utvrdila diplomatska misija odnosno
konzularni ured u Republici Hrvatskoj, koja izdaje putnu ispravu.

Trošak boravka stranca u
Centru obračunava se po cijeni od 250,00 kuna po danu. U trošak boravka stranca
u Centru dodaje se i trošak eventualnog oštećenja inventara.

IV.

Strancu kojeg se prisilno udaljava izdaje se račun sa
specifikacijom troškova, na Obrascu 10, koji je propisan člankom 69. stavkom 5.
Pravilnika o putnim ispravama za strance, vizama, graničnim propusnicama te o
načinu postupanja prema strancima.

V.

Policijska uprava će troškove prisilnog udaljenja
naplaćivati samo u slučaju kada stranca prisilno udaljava odnosno prepraćuje
izravno do državne granice.

U slučaju kada policijska uprava stranca prepraćuje u
Centar troškove preprate i prisilnog udaljenja naplaćuje Ministarstvo.

VI.

Sredstva za pokriće troškova nastalih prisilnim
udaljenjem stranca uplaćuju se putem naloga za plaćanje fakturiranog iznosa na žiro
račun Ministarstva broj: 2390001-1100020191, s pozivom na broj odobrenja
22926-broj putne ili druge osobne isprave stranca i s modelom 05.

Jamčevine se uplaćuju na žiro račun Ministarstva
broj: 2390001-1100020191, s pozivom na broj odobrenja 22900-broj putne isprave
stranca i s modelom 05.

Sredstva za pokriće troškova prisilnog udaljenja koja
su naplaćena na temelju pozivnih pisama uplaćuju se na žiro račun Ministarstva
broj: 2390001-1100020191, s pozivom na broj odobrenja 22918-matični broj
građana za fizičke osobe/matični broj za pravne osobe i s modelom 05.

Uplate se obavljaju isključivo u kunama.

VII.

Prema načinu obračuna troškova utvrđenih ovim
Rješenjem određuje se iznos do kojeg se izdaje bianco zadužnica odnosno
jamčevina.

VIII.

Ovo Rješenje stupa na snagu osmog dana od dana objave
u »Narodnim novinama«.

Broj: 511-01-52-8854/04-1703

Zagreb, 11. lipnja 2004.

Ministar
**Marijan Mlinarić, dr. med**., v. r

Rješenje, NN 87/2004-1657